**Емилија Терзић** је визуелна уметница чије је поље интересовања савремене естетике и дигиталне уметности. Дипломирала је на Департману за дигиталне уметности на Факултету за медије и комуникације у Београду. Режирала је десет музичких спотова, излагала на дванаест групних изложби, креирала визуале за музичке наступе и видео инсталације.

emilijaterzic.tumblr.com

**Зорица Чолић** је визуелна уметница која кроз различите хибридне праксе и начине излагања истражује везе између политике и људског тела. Тренутно живи у Њујорку где је била учесница више резиденцијалних програма као што су Независни програм Музеја Витни, програми Музеја уметности Бронкс, Њујоршке фондације за уметност и Института за електронске уметности, као и Интернационалне летње академије у Салцбургу у Аустрији.

http://zoricacolic.com

**Драгана Жаревац** је награђивана визуелна уметница која је своју излагачку каријеру започела 1979. наступима у Студентском културном центру у Београду и у бројним галеријским просторима у бившој Југославији и иностранству. Њен рад карактерише лични став о питањима од општег друштвеног значаја. Излаже видео и видео инсталације, цртеже и радове у звучном медију, у земљи и иностранству, а ради и као кустоскиња видео програма и ауторка видео радионица.

https://zarevac.wixsite.com/zarevac

https://www.exquise.org/auteur.php?id=1814&l=uk

**Предраг Терзић** је магистирирао на Факултету ликовних уметности у Београду, а докторирао на Теорији уметности и медија на Универзитету уметности у Београду. Радови му се налазе у више приватних колекција у земљи и иностранству. Излагао је на 25 самосталних изложби и више од четрдесет групних изложби у земљи и иностранству (Немачка, Словенија, Белгија, Канада, Аустрија, САД, Италија, Грчка, БиХ, Црна Гора, Шведска, Пољска, Румунија, Бугарска, Кипар, Турска, Молдавија, Албанија).

https://terzicpredrag.com/

**Јован Чекић** је филозоф и концептуални уметник. Поље његовог истраживања укључује филозофију, уметност и теорију. Од 1975. излаже и имао је бројне самосталне и групне изложбе.

**Неша Париповић** је био члан неформалне групе шесторо уметника (Марина Абрамовић, Раша Тодосијевић, Зоран Поповић, Ера Миливојевић Гергељ Урком) окупљене око галерије Студентског културног центра у Београду у периоду од 1971. до 1973. Од 1975. до 1980. сарађује са Групом 143 (Биљана Томић, Мишко Шуваковић, Јован Чекић, Маја Савић, Паја Станковић). Од 1991. је стални сарадник позоришне трупе Дах театар из Београда. Његови радови налазе се у бројним колекцијама широм света.

**ВКС (Вокално-кустоски синдром)** је кустоско-перформативни дуо који чине историчари уметности Сенка Латиновић и Владимир Бјеличић. У свом раду се осврћу на махинације и инциденте у оквиру доминантних културних политика, најпре у локалној заједници, али пуштају своје пипке и на друге секси теме. Користећи се хумором, гротеском, имитацијом, манипулацијом, вођењем и завођењем, ВКС вас спроводи кроз беспућа друштвене стварности, све док се не запитате: ко ову драму режира?

https://cargocollective.com/VKS

**Милија Павићевић** је рођен 10. јуна на Цетињу. Живи и ради на Цетињу.